als_Latn dik_Latn sag_Latn
Partizani ka hyrë vrullshëm në këtë merkato verore. Dje, newsport.al mësoi se Olsi Teqja ka arritur akordin me të kuqtë, ndërsa bëhet me dije që një tjetër mbrojtës ka mbyllur sot marrëveshjen me 15-herë kampionët e Shqipërisë. Bëhet fjalë për ish-mëngjërashin e Teutës, Blerim Kotobellin. Pas shumë aludimeve, Newsport.al mëson ekskluzivisht se 24-vjeçari ka gjetur sot gjuhën e përbashkët me drejtuesit e kuq dhe do të jetë gati për të dhënë kontributin e tij për Partizanin.
Bëhet me dije se Kotobelli ka nënshkruar një kontratë 1-vjeçare, me opsion rinovimi edhe për një sezon tjetër. Të njëjtat burime tregojnë se drejtuesit e kuq donin një kontratë 2-vjeçare, por në fund u dakortësuan me opsionin 1+1. Prezantimi i Kotobellit do të bëhet nesër në ambientet e klubit dhe më pas ai do të jetë i gatshëm për t’u bashkuar me ekipin në 12 qershor, datë në të cilën trajneri Starova do të grumbullojë skuadrën.
Kujtojmë që Blerim Kotobelli luan në krahun e majtë të mbrojtjes, pikërisht pozicion që të kuqtë patën probleme në sezonin që mbyllëm. 24-vjeçari është një emër i njohur në kampionatin tonë, pasi ka luajtur për tre sezone me Teutën duke qenë titullar i padiskutueshëm. Ndërkohë ai ka luajtur edhe me bardheblutë e Tiranës në sezonin 2013-2014, por më pas u transferua tek skuadra durrsake. Tashmë do të japë kontributin e tij për 15-herë kampionët e Shqipërisë, të cilët në këtë sezon do të tentojnë me çdo kusht për të rikthyer trofeun e munguar në kryeqytet. / NEWSPORT.AL / Retin TOKA/
als_Latn als_Latn als_Latn